OBH 2342/1995.
Az állampolgári jogok országgyűlési biztosa általános helyettesének
jelentése
Ügyintéző: dr. Gáspárné dr. Pere Katalin

Az eljárás megindulása

K.I. budapesti lakos panasszal fordult az állampolgári jogok országgyűlési biztosához, mert az 1985. január 1-től az ABMH 81643/84. számú engedélye alapján megállapított nyugellátását az 1991. évi XII. tv. 3.§-ára hivatkozással a Fővárosi Nyugdíjbiztosítási Igazgatóság jogelődje korábbi határozatát felülvizsgálta és a 4 év 317 nappal kevesebb szolgálati időt ismert el, ennek megfelelően nyugdíja összegét leszállította.
Véleménye szerint az 1991. évi XII. törvény rá nem vonatkozik, jogsérelme orvoslásához kér segítséget.

Érintett alkotmányos jogok

Szociális biztonsághoz való jog (Alk. 70/E. §)
Jogbiztonsághoz való jog (Alk. 2.§ (1) bek.)

Alkalmazott jogszabályok

•	Egyes nyugdíjak felülvizsgálatáról, illetőleg egyes nyugdíj-kiegészítések megszüntetéséről szóló 1991. évi XII. tv. 3.§ (1): "A mindenkor hatályos és kihirdetett társadalombiztosítási jogszabályoktól eltérően, egyedi, kivételes  eljárás során megállapított nyugdíjak folyósítását 1991. június 30. napjával - ide nem értve a törvény mellékletében felsorolt kormányhatározatokat, valamint az 1975. évi II. törvény 13. §-a alapján szociális méltányosságból megállapított nyugellátásokat - meg kell szüntetni."
•	Melléklet az egyes nyugdíjak felülvizsgálatáról, illetőleg egyes nyugdíj-kiegészítések megszüntetéséről szóló 1991. évi XII. törvényhez. 
7. Átszervezéssel kapcsolatos feladatokról és egyes  határozatok hatályon kívül helyezéséről szóló 3089/1988. (II.25.) MT határozat.
•	62/1993. (XI.29.) AB határozat: "Az alkotmánybíróság megállapítja, hogy alkotmányellenes helyzet keletkezett azzal, hogy az egyes nyugdíjak felülvizsgálatáról, illetőleg egyes nyugdíj-kiegészítések megszüntetéséről szóló 1991. évi XII. törvény Mellékletében nem szerepel a 3091/1988. (IV.5.) MT határozat. Az Alkotmánybíróság a törvény 3.§ (1) bekezdése és a Melléklet megsemmisítése időpontjának meghatározása tekintetében az eljárást 1994. november 30-ig felfüggeszti."

Megállapított tényállás:

A panasz megalapozott. Az egyes nyugdíjak felülvizsgálatáról, illetőleg egyes nyugdíj-kiegészítéseknek megszüntetéséről szóló 1991. évi XII. törvény a 62/1993. (XI.29.) AB határozat és azok indoklása szerint nem alkotmányellenes. Alkotmányellenes azonban, hogy míg a tv. melléklete 7. pontjában szerepel az átszervezési feladatokról és egyes határozatok hatályon kívül helyezéséről szóló  3089/1988. (III.25.) MT határozat, hiányzik  a központi államigazgatási szervek átszervezésével összefüggő egyes személyi kérdések rendezéséről szóló 3091/1988. (IV.5.) MT határozat, jóllehet e két határozat által érintett korengedményes nyugdíjasok lényegében ugyanazon személyi körbe tartoznak.
A törvény, illetve mellékletének módosítására az AB határozatában foglalt 1994. november 30-ig nem került sor. Az állampolgári jogok országgyűlési biztosa, korábbi panaszok alapján dr.Hack Péternek, az Országgyűlés Alkotmány- és Igazságügyi Bizottsága elnökének figyelmét felhívta.
Az egyes nyugdíjak felülvizsgálatáról, illetőleg egyes nyugdíjak kiegészítésének megszüntetéséről szóló 1991. évi XII. törvény módosításáról szóló 1996. évi XXIV. törvény az 1996. évi 28. számú Magyar Közlönyben 1996. április 12-én megjelent.
A Fővárosi Nyugdíjbiztosítási Igazgatóság az állampolgári jogok országgyűlési biztosa 1996. október 16-án rövid úton történő felhívása alapján panaszos nyugellátását az 1996. évi XXIV. tv. szerint új határozattal, a korengedménynek megfelelő szolgálati idő beszámításával megállapította, elismerve, hogy a panaszos nyugellátásának felülvizsgálata tévedésből elmaradt. A panaszosra az új törvény azért vonatkozik, mert központi államigazgatási szervtől (Országos Tervhivatal) ment korengedményes nyugdíjállományba.

Megállapított alkotmányos visszásság

A vizsgálat eredményeként megállapítottam, hogy K.I. panaszosnak az 1991. évi XII. tv. szerinti nyugdíja felülvizsgálata, az Alkotmánybíróság határozatának késedelmes végrehajtása, valamint a Fővárosi Nyugdíjbiztosítási Igazgatóságnak elmulasztott, illetőleg csak az állampolgári jogok országgyűlési biztosának felhívására történt késedelmes intézkedése miatt többször sérült a szociális biztonsághoz és a jogbiztonsághoz való jog.
Az 1991. évi XII. tv. megalkotásakor a jogalkotó nem járt el megfelelő gondossággal, amikor a törvény mellékletéből kimaradt a 3091/1988. (IV.5.) MT határozat, ezért a panaszos és a hasonló helyzetben lévő nyugdíjas társai 1991. július 1-től alacsonyabb összegű nyugellátásban részesült.
A 62/1993. (XI.29.) AB határozatban megjelölt 1994. novembere 30. helyett a módosító 1996. évi XXIV. törvény csak 1996. május 31-én lépett hatályba.
A fentieken túl, a Fővárosi Nyugdíjbiztosítási Igazgatóság nem hajtotta végre, csak jelzésemre, utólag az 1996. évi XXIV. törvényt, nem állapította meg a panaszos nyugellátását új határozattal és nem intézkedett a jogtalanul megvont nyugdíjrész egy összegben történő folyósításáról, ezért a T. 100.§ (1) bek. alapján késedelmi pótlékot kell fizetnie.
Az adott ügy kapcsán ajánlásra nincs szükség. Tekintettel arra, hogy az 1991. évi XII. törvény hibás melléklete, bár késedelmesen, de módosításra került az 1996. évi XXIV. törvénnyel.
Az Alkotmánybíróság határozata végrehajtására az állampolgári jogok országgyűlési biztosa dr.Hack Pétert, az Országgyűlés Alkotmány- és Igazságügyi Bizottsága elnökének figyelmét már korábban felhívta.
Az 1996. évi XXIV. törvény előírásának megfelelően a panaszos nyugellátása újbóli megállapítása, az elmaradt nyugdíjrész azonnali folyósítására a Fővárosi Nyugdíjbiztosítási Igazgatóságot rövid úton felhívta.
A panaszos nyugellátásának módosítása a 11-56068/84/12.sz., 1996. október 16-án kelt határozatával megtörtént.

Budapest, 1996. októbere 21.

Dr. Polt Péter